奉和陸使君長源夏月遊太湖
作者：皎然
朝代：唐

paragraphs: 庾公心曠遠，府事局耳目。
遂與南湖遊，虛襟滌煩燠。
始知皇天意，積水在亭育。
細流信不讓，動物欣所蓄。
萬頃合天容，洗然無雲族。
峭蒨矚仙嶺，超遙隨明牧。
知公愛澄清，波靜氣亦肅。
已見橫流極，況聞長鯨戮。
中洲暫採蘋，南郡思剖竹。
向夕分好風，飄然送歸舳。